google/wiki40b huggingface dataset:
פר מרטסאקר

קריירה

מרטסאקר החל את הקריירה שלו בגיל 11 במחלקת הנוער של הנובר 96, שם גם התחיל את הקריירה כמקצוען, כשעלה בשנת 2003 לקבוצה הבוגרת של המועדון. ההתחלה של מרטסאקר לא הייתה מוצלחת במיוחד, כאשר שבר את אפו וכבש שער עצמי בהופעות הראשונות שלו בבונדסליגה, אך מרטסאקר התעשת והוכיח את עצמו כבלם הצעיר המבטיח ביותר בגרמניה.
באוגוסט 2006 הוחתם מרטסאקר בוורדר ברמן לאחר היכולת המצוינת שהציג במונדיאל 2006, בעסקה של 5 מיליון אירו.
בתחילת אפריל 2007 נפצע מרטסאקר בברכו במהלך משחק מול נירנברג ובכך סיים את העונה שלו ונזקק לזמן החלמה ממושך. בעונת 2008/2009 הגיע עם ורדר ברמן לגמר גביע אופ"א, אותו החמיץ עקב הרחקה.
ב-31 באוגוסט 2011 חתם מרטסאקר לשלוש שנים בארסנל האנגלית, ששילמה עבורו 10 מיליון ליש"ט. בעונת 2013/2014 הבקיע את שער הבכורה שלו בפרמייר ליג, בניצחון 2–5 על טוטנהאם הוטספר בדרבי של צפון לונדון. בעונת 2013/2014 זכה עם ארסנל בגביע האנגלי וכן בעונה שלאחר מכן.
בסוף עונת 2017/2018 פרש מרטסאקר מכדורגל ומונה לתפקיד מאמן קבוצת הנוער של קבוצתו האחרונה ארסנל.

נבחרת גרמניה

ב-9 באוקטובר 2004 ערך מרטסאקר את הופעת הבכורה שלו בנבחרת גרמניה, במשחק מול נבחרת איראן. בגביע הקונפדרציות שנערך בגרמניה בשנת 2005 פתח מרטסאקר בהרכב הנבחרת בכל משחקיה, וכבש את שער הבכורה שלו במדיה, במשחק מול נבחרת אוסטרליה.
מרטסאקר פתח בהרכב הנבחרת גם במשחקי מונדיאל 2006, יורו 2008, מונדיאל 2010 ויורו 2012. את משחקי מונדיאל 2014 החל מרטסאקר כשחקן הרכב, אך במשחק הגמר מול נבחרת ארגנטינה פתח על הספסל, ובדקה ה-120 החליף את מסוט אוזיל והיה שותף לזכייתה של גרמניה בגביע העולם. ב-15 באוגוסט 2014 הודיע מרטסאקר על פרישה מהנבחרת.
יוסף ברוורמן

יוסף ברוורמן (1911 – 3 במאי 1939) היה איש אצ"ל שפרש מהארגון, הצטרף למשטרת המנדט והוצא להורג על ידי האצ"ל באשמת בגידה.

מהאצ"ל למשטרת המנדט

יוסף ברוורמן היה פעיל בתנועת בית"ר בתל אביב. האצ"ל נוסד בפילוג שחל ב-1931 בסניף ירושלים של ארגון "ההגנה", כאשר קבוצה גדולה של אנשי הסניף, בראשות אברהם תהומי פרשה מההגנה במחאה הנהגת ההגנה על "מדיניות ההבלגה" כלפי ערביי ארץ ישראל. המרכז הארצי של הארגון, שזה עתה קם, מנה ארבעה חברים, שניים מירושלים ושניים מתל אביב. בראשם עמד אחד מהארבעה, אברהם תהומי, ואחד מהם היה יוסף ברוורמן. בשנת 1935 חדל ברוורמן מפעילותו באצ"ל והצטרף למשטרת המנדט. בתחילה שירת במשטרת חיפה בדרגת קורפורל - רב-טוראי. בשנת 1936 הוצב למשטרת יפו במדור לחקירת פשעים. בראשית שנת 1939 עבר לשרת במחלקת ההגירה של משטרת החופים.
ז'אן אנוי

ביוגרפיה

ז'אן אנוי נולד בכפר קטן בפרברי בורדו להורים ממוצא באסקי. אביו היה חייט ואמו הייתה מורה למוזיקה שניגנה בכינור בתזמורת הקזינו שעל חוף הים כדי להשלים את הכנסת המשפחה. בגיל שלוש עשרה שנה, כתלמיד בית הספר התיכון שאפטאל בפריז, גילה את נטייתו לתיאטרון. הוא קרא בעניין רב את מחזהו של ז'אן קוקטו "הנשים הנשואות של מגדל אייפל" (1921) ואת מחזהו של ז'אן ז'ירודו "זיגפריד" (1928). חי חיי עוני ומחסור כסטודנט למשפטים בסורבון, אך הפסיק את לימודיו כאשר מצא משרה בתעשיית הפרסומת. שימש כמזכירו של השחקן והבמאי לואי ז'ובה מ-1929 עד 1930. ב- 1931 נשא לאישה את השחקנית מונל ואלנטן שילדה לו את בתו קתרין ב-1934.
ב- 1932 הוצג מחזהו הראשון "חולד ההרים" שלא זכה להצלחה בציבור, אך הוא המשיך לכתוב שרשרת מחזות. הצלחתו הראשונה היה המחזה "נוסע ללא מטען" (1937). דריוס מיו כתב את המוזיקה למחזה זה בצורת סוויטה לכינור לקלרינט ולפסנתר. ב-1938 הייתה לו הצלחה נוספת עם המחזה "נשף הריקודים של הגנבים", בבימויו של אנדרה בארסאק, שימשיך לביים את מחזותיו של ז'אן אנוי במשך 15 השנים הבאות.
מחזהו "אנטיגונה", שבו שיחקה אשתו את התפקיד הראשי, הוצג לראשונה ב-4 בפברואר 1944 בתיאטרון אטלייה בפריז. אם כי לא הביע את דעתו בציבור על שיתוף הפעולה עם הנאצים, או על תנועת ההתנגדות הצרפתית, ז'אן אנוי עשה שימוש במונחים סמליים במחזה זה כדי להביע את הטרגדיה שבה התנסתה צרפת תחת הכיבוש הנאצי. הצגת הבכורה הייתה לכישלון, אך במרוצת הזמן מחזה זה הפך ליצירת המופת שלו.
עם שחרור צרפת ז'אן אנוי צירף את חתימתו לעתירה של אנשי רוח צרפתים רבים שקראו לחנון את רובר ברזיאק שנידון למוות באשמת שיתוף פעולה עם הנאצים. הגנרל דה גול החליט להתעלם מעתירה זו וברזיאק הוצא להורג.
ב- 1953 ז'אן אנוי התגרש מאשתו, ונשא לאישה את ניקול לאנסון שילדה לו שלושה ילדים. ב-1954 כתב את המחזה "ססיל" בעבור בתו קתרין שהפכה לשחקנית ושיחקה את התפקיד הראשי במחזה זה. הוא כתב גם מחזות היסטוריים ובהם "בקט" (1959) (שזכה לגרסה קולנועית מפורסמת בכיכובם של ריצ'רד ברטון ופיטר אוטול, במאי-פיטר גלנוויל) והמשיך לכתוב מחזות בשרשרת. מחזהו האחרון "הטבור" נכתב ב-1981.

יצירתו

ז'אן אנוי משתמש תמיד באותם נושאים: מחאה נגד העושר ונגד בעלי זכויות היתר, דחיית עולם הצביעות והשקר, כיסופים לגן העדן האבוד של הילדות, אהבה נכזבת ומוות. הוא משתמש בסאטירה כדי לתאר את הטרגדיה האנושית, אך שם את הדגש בראש ובראשונה על משחק תיאטראלי משובח. ברבים ממחזותיו הוא מעמיד את הצופה בפני הניגוד הבלתי נמנע בין אידיאליזם לבין ריאליזם. האדם כפרט נמצא תמיד במצב של מאבק נגד החברה. באחדים ממחזותיו מושגת פשרה, אך ברבים אחרים הפרט נידון לכישלון מלכתחילה. גיבוריו של אנוי אינם מסוגלים להשתחרר מעברם, ונשארים מקוללים כאסירים של העבר, של מעמדם החברתי ושל אומללותם, וברוב המקרים אין להם מוצא אחר מלבד המוות.
במרוצת חמישים שנה (1932 - 1981) ז'אן אנוי כתב 36 מחזות. יצירתו הספרותית כוללת גם אוסף משלים, סיפורים אחדים, ליברטו למספר אופרות ועיבודים רבים לקולנוע ולטלוויזיה. הוא תרגם מאנגלית מחזות של שייקספיר, של אוסקר ויילד, של יוג'ין או'ניל ושל גרהם גרין ועיבד אותם להצגה בלשון הצרפתית.
יחסי הולנד–טורקיה

ראשית היחסים

המגעים הראשונים בין האימפריה העות'מאנית (שלימים תהפוך לטורקיה) לבין הולנד החלו בשנת 1612. נציגות קונסולרית ראשונה הוקמה ב-1859.

משבר ביחסים (2017)

ב-11 במרץ 2017 אסרה הולנד על שר החוץ של טורקיה, מבלוט צ'בושאולו , לנחות במדינה לקראת נאומו בעצרת תמיכה בנשיא טורקיה ארדואן. בעקבות זאת, כינה ארדואן את אנשי ממשלת הולנד "נאצים ופשיסטים". האמרה זכתה לפרסום עולמי, וראש ממשלת הולנד מארק רוטה אמר כי "האמירה מטורפת, ארדואן חצה את הגבול". על העניין אמר מארק רוטה כי "הולנד היא לא מקום עבור קמפיינים פוליטיים טורקיים". 
בעת המשבר הדיפלומטי הודיעה שרת המשפחה של טורקיה פטמה בטול סייאן קאיה כי תיכנס להולנד במכוניתה, זאת לאחר שהולנד אסרה על מטוסו של שר החוץ לנחות במדינה. כאשר פטמה בטול סייאן קאיה הגיעה להולנד, היא נעצרה על ידי המשטרה וגורשה לגרמניה.
עקב המשבר, הודיע משרד החוץ הטורקי כי שגרירות הולנד באנקרה תיסגר מ"סיבות ביטחוניות".

יחסים כלכליים

שווי הייצוא ההולנדי לטורקיה עמד על 3.98 מיליארד דולרים אמריקניים ב-2014 וכלל בעיקר ברזל וטרקטורים. שווי הייצוא הטורקי להולנד עמד ב-2014 על 3.44 מיליארד דולרים אמריקנים וכלל בעיקר מוצרי הלבשה ומכוניות. ככל שהיחסים נהיים יותר עוינים כך הסחר מתפתח, הסחר נמצא במגמת עלייה מאז שנת 2009.

יחסים פוליטיים

טורקיה והולנד חברות במספר ארגונים בינלאומיים; מועצת אירופה, ארגון האמנה הצפון אטלנטית (נאט"ו), הארגון לשיתוף פעולה ולפיתוח כלכלי, הארגון לביטחון ולשיתוף פעולה באירופה, ארגון הסחר העולמי ואיחוד מדינות הים התיכון (הולנד לא שוכנת לחופי הים התיכון אך היא חברה באיחוד האירופי שחבר בעקיפין בארגון).

פרשת יונוס

לקראת ביקורו של ראש ממשלת טורקיה רג'פ טאיפ ארדואן בהולנד, זוג לסביות הולנדיות שאימצו ילד טורקי בשם יונוס (מכאן שמה של הפרשה) קראו לארדואן להתייחס לקריאותיהם של ההורים הביולוגיים של יונוס. ההורים הביולוגיים אמרו בטלוויזיה הטורקית כי הם מסרבים שזוג הלסביות יטפל בילדם, רק משום שהם לסביות. לודביק אשר, סגן ראש ממשלת הולנד, אמר לכתבים כי הנושא הוא עניין הולנדי פנימי וכי התערבות פוליטית מצד טורקיה תהיה "בלתי הולמת". הפרשה העיבה על ביקורו של ארדואן ופגישתו עם מארק רוטה.

ביקורים ומפגשים רשמיים

בשנת 2004 ביקרו בטורקיה הנסיך וילם-אלכסנדר ורעייתו הנסיכה מקסימה. הזוג המלכותי ביקר באנקרה, בקפדוקיה, באיסטנבול ובקייסרי. הזוג החל את הביקור ב-25 במאי ונמשך עד ה-28 במאי. 
ב-16 ביוני 2004 ראש ממשלת טורקיה רג'פ טאיפ ארדואן נועד עם ראש ממשלת הולנד יאן פיטר בלקנאנדה. 
ביאטריקס, מלכת הולנד ביקרה בטורקיה יחד עם בנה וכלתה. המשפחה המלכותית שהתה בטורקיה מ-27 בפברואר עד ה-2 במרץ. המשפחה נפגשה עם נשיא טורקיה אחמט נג'דט סזר באנקרה, באיסטנבול ובקייסרי. 

ב-18 באפריל 2012 עבדוללה גול הגיע לאמסטרדם ונפגש עם המלכה ביאטריקס וראש הממשלה מארק רוטה. 
ב-21 במרץ 2013 חזר ראש ממשלת טורקיה רג'פ טאיפ ארדואן להאג. הפעם הוא נועד עם מארק רוטה.
סינג'יל

מקור השם

הכפר נוסד על ידי האביר רמון דה סן-ז'יל, ממנהיגי הצלבנים במסע הצלב הראשון, ושמו הוא שיבוש ערבי של השם סן-ז'יל. עם הזמן רוב תושביו הנוצריים ברחו או התאסלמו, לכן רוב תושבי הכפר היום מוסלמים.]

היסטוריה

לפי עדויות ארכאולוגיות הכפר היה מיושב כבר מתקופת הברונזה הקדומה.

התקופה הצלבנית

בכפר נשתמרו מבנים רבים מתקופת הצלבנים, כולל חורבות של כנסיות.

התקופה העותמאנית

על פי מפקד אוכלוסין עות'מאני משנת 1596, 42 משפחות התגוררו בכפר.
בשנת 1870, חוקר ארץ ישראל ויקטור גרן ביקר בכפר וכתב שגרו בו כ-1,500 תושבים.

בתקופת המנדט הבריטי

במפקד אוכלוסין מ-1922 שנערך על ידי המנדט הבריטי, אוכלוסיית סינג'יל מנתה 934 תושבים, כולם מוסלמים. במפקד 1931 אוכלוסיית סינג'יל מנתה 1,001 תושבים, ב-266 בתים. בשנת 1945 אוכלוסיית סינג'יל מנתה 1,320 תושבים, אשר בבעלותם 14,186 דונם של קרקע, על פי סקר הכפרים של המנדט הבריטי בארץ ישראל.

לאחר 1967

מאז מלחמת ששת הימים ב-1967, סינג'יל נמצאת תחת שלטון ישראלי.
בינואר 1978 התיישבה סמוך לאדמות הכפר קבוצה של מתנחלים, במסווה של מחנה חפירות ארכאולוגיות בתל שילה הסמוך.
במרץ 1981 הגישו התושבים תלונות על הרס שנגרם לבתים ורכבים בכפר. ב–20 במרץ 1982, מתנחלים משילה ירו בקבוצת מפגינים שחסמו במחסום את הדרך להתנחלות; מוחמד עבדאללה יוסוף סחול נהרג מיריות המתנחלים ושני נערים נפצעו; תושב שילה, נתן נתנזון נעצר; אך שוחרר מחוסר ראיות. ב–23 במרץ 1982, תושב סינג`יל הוחזק בידי מתנחלים לילה שלם והוכה על–ידם.
בזמן האינתיפדה השנייה סבלו תושבי הכפר מ"פעולות נקמה" קבועות מצד המתנחלים, שכללו עקירות וכריתות עצי זית, שריפת שדות חיטה וחסימת דרכים.
ב-17 באוגוסט 2005, אשר ויזגן, תושב ההתנחלות שילה, רצח ארבעה מתושבי הכפר אוסאמה טואבשה, אחיו בסאם טואבשה ושני חבריהם, מוחמד מנצור וחליל ואלוויל.
ביולי 2012, לאחר שמתנחלים חסמו כמה פעמים את הגישה מתושבי סינג'יל לאדמותיהם החקלאיות או לאדמות המרעה שלהם, התלוו לפועלים חיילים ונציגי מינהלת התיאום והקישור, לעבודת החריש. ובאוגוסט 2012, אלמונים הניחו מתחת לטנדר של תושב הכפר כמה קופסאות פלסטיק מלאות בנזין ומעליהן סיגריות בוערות. על קיר בחצר הבית רוססה הכתובת: "אל תגעו לנו באדמות" ו"תג מחיר".
במהלך חודש נובמבר 2012 חשפו כוחות הביטחון חוליה של מחבלים מהכפר סינג'יל שעמדה מאחורי שורה של פיגועי טרור, בהם פיגוע מאותו חודש, בו הושלכו בקבוקי-תבערה לעבר כלי רכב ישראלי שנסע בציר מעלה לבונה סמוך לצומת סנג'ל (ציר 60). בפיגוע נשרף הרכב כליל, אך נוסעיו הצליחו להימלט מהרכב הבוער ויצאו ללא פגע.
בנובמבר 2013 הוצת בית בכפר וחמישה תושבים ששהו בו נפגעו משאיפת עשן. בשני מקומות על קירות הבית רוססה הכתובת "ד"ש מעדן, נקמה". ככל הנראה המעשה בוצע בתגובה לפיגוע בו נרצח טוראי עדן אטיאס באוטובוס בתחנה המרכזית בעפולה.
בינואר 2014 בוצעה פעולת תג מחיר בכפר, על קירות בית נטוש בכפר הנמצא סמוך להתנחלות מעלה לבונה רוססו כתובות "מוות לערבים", "יהודים התעוררו" ו"אש קודש נקמה".
ב-8 באפריל 2015 נפצעו שני חיילים קשה וקל בפיגוע דקירה באזור צומת שילה בשומרון. המחבל, מוחמד ג'אסר כראכרה, בן 32 מהכפר הסמוך סינג'יל נורה ונהרג.
בינואר 2016, נורה תושב הכפר נשאת עספור, אב לשלושה, בידי חיילי צה"ל ממרחק ונהרג בשובו מחתונה, בדרך לביתו בכפר.
באוגוסט 2016, תושב הכפר שביתו נתפס כעמדה לצרכים ביטחוניים (נוהל "אלמנת קש") והושחת, קיבל פיצוי מצה"ל. ההשחתה כללה נזק לרכוש, עשיית צרכים על הרהיטים, וחילול ספר קוראן, בזמן שהחיילים שהו בבית כמה שבועות.
הצי המלכותי הנורווגי

היסטוריה

ההיסטוריה של הצי הנורווגי ארוכה, ומתחילה בלידאנג  שהוקם על ידי המלך הוקון הראשון בשנת 955, אם כי גרסות שונות של לידאנג היו קיימות מאות שנים קודם לכן. בשלהי ימי הביניים ליידאנג שימש בעיקר להטלת מס והתקיימה עד המאה ה-18.

מלחמת העולם הראשונה

במהלך מלחמת העולם הראשונה שמרה נורווגיה על נייטרליות, אך הכוחות המזוינים גייסו חיילים על מנת להגן על הנייטרליות של המדינה. על אף שהייתה נייטרלית, צי הסוחר הנורווגי סבל מאבדות כבדות.

מלחמת העולם השנייה עד ימינו

בניית הצי הנורווגי מחדש בשנות ה-60 התאפשרה עם תמיכה כלכלית משמעותית מארצות הברית. במהלך תקופת המלחמה הקרה, הצי הנורווגי היה מותאם להכחשת ים, על מנת להפוך את הפלישה מהים לקשה וכואבת ככל האפשר עבור התוקף. במסגרת המשימה הזו, כלל הצי הנורווגי מספר גדול של כלים קטנים וכ-15 צוללות דיזל חשמליות קטנות. כיום הצי המלכותי הנורווגי מחליף את הכלים הללו במספר קטן יותר של כלים בעלי קיבולת גדולה יותר.
בנורווגיה קיים מוזיאון העוסק בנושא שימור נושא ההיסטוריה הימית של נורווגיה.

כלים המשמשים את הצי כיום

פרק זה לוקה בחסר. אנא תרמו לוויקיפדיה והשלימו אותו.
הדיוויזיה ה-239 (ורמאכט)

היסטוריה

הדיוויזיה הוקמה ב-26 באוגוסט 1939 בזמן הגיוס קודם מלחמת העולם השנייה, והועמדה תחת פיקוד פרדיננד נוילינג. במהלך הפלישה לפולין לחמה הדיוויזיה כחלק מהקורפוס ה-8 במסגרת הארמייה ה-14, ולאחר מכן נשארה בפולין ככוח כיבוש. במהלך המערכה על צרפת לחמה הדיוויזיה כחלק מהקורפוס ה-33 במסגרת הארמייה השביעית, ובמהלך מבצע ברברוסה לחם נוילינג עם הדיוויזיה כחלק מהקורפוס ה-11 במסגרת הארמייה ה-11. ב-1 בינואר 1942 פורקה הדיוויזיה, ומפקדת הדיוויזיה התאחדה ב-26 במרץ 1942 עם הדיוויזיה ה-294.
תומאס ואן דן שפיגל

קריירה

ואן דן שפיגל שיחק באוקפי אלסטר מהליגה הבלגית בין השנים 1995-1997. עבר לטלינדוס אוסטנד מאותה הליגה וזכה עימה בשתי אליפויות ב-2000 וב-2001, כשב-2001 הוא אף נבחר לשחקן הבלגי של העונה. החל את ענות 2001/02 בפורטיטודו בולוניה האיטלקית, אך חזר לאוסטנד ב-2 בינואר. לאחר מכן חזר לפורטיטודו ושיחק בה במשך שנתיים. בעונת 2004/05 עבר ללוטומטיקה רומא, בה שיחק 27 משחקים בהם קלע 7 נקודות והוריד 5.7 ריבאונדים בממוצע למשחק ונשאר בה לעונה נוספת. ב-6 בפברואר 2006 עבר לצסק"א מוסקבה הרוסית, עימה זכה באליפות הליגה, בגביע הרוסי ובאליפות היורוליג. גם בעונת 2006/07 שיחק בצסק"א וזכה עימה שוב באליפות ובגביע, אך קבוצתו לא זכתה באליפות אירופה לאחר הפסד לפנאתינייקוס בגמר.
בעונת 2007/2008 חתם ואן דן שפיגל בפרוקום סופוט ולמרות יכולת מצוינת של 10.5 נקודות ו-7.6 ריבאונדים בממוצע למשחק, חזר לצסק"א מוסקבה בסיום העונה וזכה עימה שוב באליפות הליגה ובאליפות היורוליג. בעונה שלאחר מכן עבר לאזובמאש מאריופול מהליגה האוקראינית ולאחר מספר חודשים עבר לריאל מדריד מהליגה הספרדית כדי להחליף ללזארוס פאפאדופולוס.
ואן דן שפיגל היה שותף לסגל נבחרת בלגיה עד גיל 18 באליפות אירופה עד גיל 18 בשנת 1996 ונכון להיום הוא משחק בנבחרת בלגיה הבוגרת. בשנת 2004 עבר לסקיפר בולוניה והגיע עד לגמר היורוליג בו הפסיד למכבי "עלית " תל אביב 118 -74 בנוקיה ארנה
אור ירח (סרט)

עלילה

עלילת הסרט מגוללת את סיפור חייו והתבגרותו של שיירון, גבר אפרו-אמריקאי צעיר בשלוש תקופות שונות ומשמעותיות בחייו: כילד, כנער, וכמבוגר.

1. ליטל

בליברטי סיטי, מיאמי, סוחר סמים בשם חואן מוצא את שיירון, ילד מתבודד שעבר מקרי אלימות ובעל הכינוי "ליטל". חואן לוקח את שיירון לביתו ומרשה לו לבלות את הלילה איתו ועם חברה שלו טרזה. בבוקר למחרת, חואן מחזיר את שיירון לאמו הרגישה והאלימה פאולה.
שיירון ממשיך לבלות את זמנו עם חואן, המלמד אותו לשחות וממליץ לו למצוא את הדרך שמתאימה לו. לילה אחד, חואן מבחין בפאולה מעשנת קראק עם אחד מלקוחותיו. הוא גוער בה על כך שהיא מעשנת והיא גוערת בו חזרה שהוא בכלל מכר לה את זה בעצמו. נבוכה, היא חוזרת הביתה ומוציאה את כעסיה על שיירון הצעיר.
למחרת, שיירון מתוודה בפני חואן וטרזה שהוא שונא את אמו. לאחר מכן, הוא שואל את חואן מה המשמעות של הביטוי "מתרומם", מילה שכינו אותו בה בבית הספר. חואן עונה לו שזה בסדר להיות הומו ושהוא לא צריך לתת לאנשים לרדת עליו בגלל זה. אחר כך, שיירון שואל את חואן אם הוא מכר סמים לפאולה אמו וכשמתגלה לו שכך עשה, הוא עוזב את חואן המלא ברגשות אשמה.

2. שיירון

כעת כמתבגר, שיירון רץ ממקום למקום בניסיון לברוח מבחור בכיתתו בשם טרל, שמתעלל בו באופן תדיר. הוא מבלה עם טרזה שגרה כעת לבד לאחר שחואן מת. פאולה הופכת למכורה לקראק ועובדת בזנות כדי לממן את התמכרותה, לעיתים קרובות היא מכריחה את שיירון להביא לה כסף שטרזה נתנה לו.
לילה אחד, שיירון חולם חלום שבו חברו הטוב ביותר קווין שוכב עם אישה. בלילה אחר, קווין מבקר את שיירון בחוף ליד ביתו. בזמן שהם מעשנים מריחואנה, הם דנים על השאיפות שלהם ועל הכינוי "שחור", כינוי שקווין כינה את שיירון בו. לאחר רגע טעון ביניהם, הם מגיעים לסיטואציה אינטימית.
בבוקר למחרת, טרל לוחץ על קווין להשתתף בטקס זובור נגד שיירון. קווין חובט בשיירון עד שהוא לא יכול לקום מהרצפה, לפני שטרל ועוד מספר בחורים חובטים בו. שיירון מאוחר יותר נפגש עם עובדת סוציאלית, שדוחקת בו לחשוף את זהותם של תוקפיו. הוא מסרב, מכיוון שהוא לא מאמין שחשיפת שמותיהם תעזור במשהו. למחרת, שיירון מרסק כיסא בגבו של טרל. כאשר המשטרה אוסרת אותו, שיירון מסתכל על קווין שמביט בו חזרה במבט חסר תועלת.

3. בלאק

עכשיו בעודו הולך עם השם "שחור", שיירון הבוגר מוכר סמים מחוץ לאטלנטה. הוא מקבל שיחות תדירות מפאולה, שמבקשת ממנו לבקר אותה במכון לגמילה שעכשיו היא גרה בו. לילה אחד, הוא מקבל שיחה מקווין, שמתנצל על התנהגותו ומזמין אותו לבקר אותו במיאמי. ביום למחרת, הוא מתעורר לאחר שחלם על קווין ומגלה שהיה לו חלום רטוב.
בזמן שהוא מבקר את אמו במרכז לגמילה מסמים, שיירון מודה שהוא מרגיש ייסורי מצפון על חוסר האמפתייה שהוא מרגיש כלפיה. לבסוף פאולה מתנצלת בפניו שהיא לא הייתה שם בשבילו כשהוא היה צריך אותה ושיירון בוחר לסלוח לה.
שיירון נוסע למיאמי ונפגש מחדש עם קווין, שעכשיו עובד במסעדה. שיירון מסרב לדבר ולשתות איתו. קווין מודה שהוא מופתע ממראהו של שיירון, מעיסוקו ומרצונו העז להיפגש איתו. לאחר שהם אוכלים ארוחת ערב יחדיו, הם נוסעים לביתו של קווין. קווין מספר לשיירון שאף על פי שחייו לא פנו בדרך שהוא ציפה שהם יפנו, הוא עדיין מאושר. שיירון מודה בפני קווין שהוא לא הגיע למצב אינטימי עם מישהו מאז ששניהם היו יחד בחוף הים. הם מתפייסים וקווין מחבק בעדינות את שיירון.
הסרט נגמר בפלאשבק לאחור, שבו רואים את שיירון הצעיר עומד על חוף הים המואר באור הירח.
טטרפוד

טטרפוד הוא מבנה בטון בצורה דמוית פירמידה משולשת (טטראדר) הבנוי מכמה זוויות שונות האחת בצורת T והשנייה כלפי מטה בצורה ישרה. הטטרפוד נמצא בשוברי גלים, מרינות ונמלים. צורתו של הטטרפוד נועדה להפיג את עוצמת הגלים הנכנסים מכיוון הים על ידי כך שהיא מאפשרת למים לזרום בצורה סיבובית ולא בצורה ישירה, ולהקטין את עוצמת הזרימה בכך שהיא מאפשרת חלוקה אקראית של טטרפודים לשילוב מקסימלי של חלוקת הגל. חומרים ומבנים אחרים המשמשים למטרה זו, כגון סלעים וקוביות בטון, פחות שימושיים כיום מפני שעוצמת הגלים כלפיהם היא ישירה ואינה עוזרת לניפוץ הגלים בצורה טרבולנטית.

היסטוריה

הטטרפוד פותח בשנת 1950 על ידי פייר דנל בגרנובל שבצרפת. טטרפודים שימשו לראשונה בתחנת הכוח רוצ'ס נוארס בקזבלנקה כדי להגן על צריכת מי הים. הם כבר לא מוגנים על ידי פטנט, נמצאים בשימוש נרחב בכל רחבי העולם, ומיוצרים על ידי קבלנים רבים.
הטטרפוד עורר השראה עבור מדינות רבות ליצירת מבני בטון דומים לשימוש בשובר גלים, כולל הקובייה המתוקנת (ארצות הברית, 1959), ה-Stabit (אנגליה, 1961), Akmon (הולנד, 1962), Dolos (דרום אפריקה, 1963), Stabilopod (רומניה, 1969) הסייבי (אוסטרליה, 1978), האקרופוד (צרפת, 1981), הקובייה החלולה (גרמניה, 1991), ה-A-jack (ארצות הברית, 1998) וה-Xbloc (הולנד, 2001). ביפן, המילה "טטרפוד" משמשת לעיתים קרובות כשם גנרי לגושי פיזור גלים, כולל צורות וצורות אחרות. 
טטרפודים ובטון הפכו למוסד יפני בתקופה המודרנית. הייצור שלהם מייצר מקומות עבודה ליפנים רבים בחברות בנייה. ההערכה היא שכמעט 50 אחוזים מתוך כ-35,000 ק"מ של קו החוף היפני כבר מכוסה או השתנה בצורה כלשהי על ידי טטרפודים או צורות בטון אחרות. בשל ריבוי הטטרפודים, תיירים רבים המבקרים באוקינאווה מתקשים במציאת חופים בתוליים וקווי חוף שלא שונו על ידי הצבת טטרפודים.

ייצור

טטרפוד הוא מבנה בטון רגיל (לעיתים מזוין) אשר נבנה על ידי שלוש תבניות פלדה המקלות על בנייתו. יצור טטרפוד בדרך כלל נמשך בין 22 ל-24 שעות. טטרפוד אחד יכול לשקול בין 1.5 טון לכ-12 טון.
הרמת הטטרפוד מתבצעת כ-3 ימים לאחר יצורו. הטטרפוד מועבר מהמפעל למקום האחסון שלו. הרמתו מתבצעת באמצעות מנוף כבד אל תוך משאיות, אשר מובילות אותו אל שובר הגלים.
כדי להניח טטרפוד נדרשות שתי שכבות מצע - חול וסלעים. החול משמש כדי להגביה את פני הים והסלעים משמשים להנחת הטטרפוד בצורה נכונה, הטטרפוד מונח בצורה אקראית.
אלקסיוס פרידריך כריסטיאן, דוכס אנהלט-ברנבורג

ביוגרפיה

אלקסיוס פרידריך כריסטיאן נולד ב-12 ביוני 1767 בבאלנשטדט, והיה הבן היחיד של פרידריך אלברכט, נסיך אנהלט-ברנבורג ולואיזה אלברטינה משלזוויג-הולשטיין-זונדרבורג-פלן, בתו של פרידריך קרל, דוכס שלזוויג-הולשטיין-זונדרבורג-פלן.
הוא ואחותו פאולינה קיבלו חינוך מעולה. לאחר מותו של אביו בשנת 1796, אלקסיוס פרידריך כריסטיאן ירש את אנהלט-ברנבורג.
שנה מאוחר יותר, בשנת 1797 התווספו לאנהלט-ברנבורג היו חלק משטחי אנהלט-צרבסט, שכללו את הערים של קוזוויג ומיהלינגן, אשר היוו כשליש מהנסיכות שחולקה. בשנת 1812 עם הכחדה של בית אנהלט-ברנבורג-שאומבורג-הוים, ירש אלקסיוס את הוים וכמה מובלעות פרוסיות.
אלקסיוס שיפר את החינוך עם בניין והרחבה של הרבה כנסיות ובתי ספר. הוא הפגין עניין מיוחד בהרחבת רשת הכבישים, ובמיוחד באזורים שהצטרפו לנסיכות לאחרונה. כמו כן, הוא התעניין בכריית מתכות לתעשייה, ואף יזם כמה פרויקטים של בנייה, כגון זאלבריקה בברנבורג, שנהרס מאוחר יותר.
בשנת 1807 הועלה אלקסיוס פרידריך כריסטיאן למעמד דוכס, על ידי פרנץ השני, קיסר האימפריה הרומית הקדושה, בעקבות פירוק האימפריה הרומית הקדושה, יחד עם דודניו, הדוכסים של אנהלט-דסאו ואנהלט-קתן, ולאחר מכן הצטרף לקונפדרציה של הריין. חלק מחייליו נלחמו לצד נפוליאון בטירול, ספרד, רוסיה, גדנסק וקולם. ב-13 בדצמבר 1813 הוא פרש מהקונפדרציה של הריין, ובשנים 1814 ו-1815 שלח את חייליו להילחם בבלגיה ובצרפת לצד בעלות הברית. ב-8 ביוני 1815 הוא הצטרף אל הקונפדרציה הגרמנית.
בענייני דת, הוא היה סובלני ונאור; בשנת 1820 הוא הכריז על הלותרניזם כדת רשמית של המדינה. בשנת 1826 הוא הצטרף לאיחוד המכס הגרמני, ובשנת 1829 הוא הקים קרן אזרחית ליתומי ואלמנות משרתיו.
ב-24 במרץ 1834 מת אלקסיוס פרידריך כריסטיאן בבאלשטדט, ובנו אלכסנדר קרל, דוכס אנהלט-ברנבורג עלה לשלטון במקומו.
לשרוף זמן

"לשרוף זמן" או "לשרוף שעון" (באנגלית: Killing the clock)  הוא כינוי לטקטיקת משחק  במשחקי כדור קבוצתיים שונים. בטקטיקה זו, הקבוצה המובילה מחזיקה בכדור על מנת להרוויח זמן במטרה  שהקבוצה השנייה לא תוכל לצמצם את הפער ולזכות בהובלה. הכדור מוחזק זמן רב על ידי שחקן אחד מוביל או נמסר בין השחקנים כאשר הם אינם מנסים לתקוף אלא רק להחזיק בכדור.
לעיתים קבוצות פותחות את המשחק בלחץ כבד בהתקפה על הגנת הקבוצה היריבה, וכאשר הן מובילות בפער ניכר, הן משנות את שיטת המשחק ומתחילות לשחק התקפות ארוכות, ללא ניסיון להתקרב לאזור השער או הסל, במטרה לשמור על המצב הקיים.
שיטת משחק זו פוגעת בקצב המשחק, גורמת לתוצאות נמוכות יותר ומפחיתה את העניין של הקהל במשחק. מסיבות אלו חוקקו חוקים אשר מגבילים את החזקת הכדור.
Angel (שיר של מדונה)

רקע

לדברי מדונה, שואב השיר השראה מסיפור של אישה שיש לה מלאך ששומר עליה והיא מתאהבת בו. במדינות מסוימות השיר יצא בפורמט 12 ביחד עם השיר "Into the Groove" ולכן דורג כמוהו.
לשיר במקור תוכנן לצאת וידאו קליפ, אך מסיבות לא ידועות יציאתו בוטלה ובמקום זה בבריטניה יצא קליפ חלופי בו נראים אוסף של קטעי וידאו קודמים של מדונה. מבחינה מוזיקלית השיר בנוי משלושה אקורדים עולים, אשר משממים את הבתים והפזמון. בפזמון ישנם גם הרמוניות קוליות של מדונה עצמה והמילים שחוזרות על הדימוי המלאכי של המושיע שלה.

ביקורת והצלחה

הביקורות לשיר היו מעורבות, חלק מהמבקרים כינו את השיר כ"קלאסיקה", אך חלק טענו שהוא דומה מדי לשירים קודמים שלה. השיר הגיע למקום ה-5 בארצות הברית, ונהיה לשיר החמישי שלה ברציפות לעשות זאת.
בנוסף לכך, הגיע השיר למקום הראשון במצעד הדאנס, למקום הראשון באוסטרליה ולחמישייה הפותחת בקנדה, אירלנד, יפן, ניו זילנד, ספרד ובריטניה. על מנת לקדם את השיר ביצעה אותו מדונה בסיבוב ההופעות "The Virgin Tour".
שובל (בולאות)

שּׁוֹבֶל הוא פיסת נייר המצורפת לעיתים כְּשׁוּלֵי הבול, שמוסיף פרטים על תוכנו של הבול בצורה גרפית המשלבת לעיתים טקסט נוסף, ולעיתים מהווה המשך של ציור הבול.
ישראל היא המדינה היחידה, ששירותי הדואר שלה מנפיקים לאורך כל השנים את בוליהם עם שְׁבָלִים, בעוד שבמדינות אחרות מצורפים לבולים שְׁבָלִים לעיתים, אך לא באופן שיטתי. ראשיתו של השובל בישראל הוא בסדרת הבולים דאר עברי, שהונפקה מיד לאחר הכרזת העצמאות. בסדרת הבולים הופיעו תצלומי מטבעות מתקופת המכבים, שהוטבעו בהם מילים בכתב עברי קדום. כיוון שהכתב אינו מוכרות לציבור הרחב, החליטו הממונים על הבולאות במנהלת העם להוסיף שובל ובו הסבר לכיתובי המטבעות.
שובל הבול יכול להיות בחלק התחתון או העליון, בצדו הימני או השמאלי או שיכול להיות יותר משובל אחד. באספנות בולים יש חשיבות לשובל ובול בעל שובל זוכה לביקוש ולמחירים טובים יותר.
מהמילה "שובל" בכתיב חסר נגזר גם שמו של ביטאון התאחדות בולאי ישראל, שבל.
המרכז האקדמי רופין

תחומי פעילות

מאז הוקם ועד היום התפתחו במרכז האקדמי תארים ניהוליים ומקצועיים רבים ומגוונים. בנוסף לבית הספר לכלכלה ומנהל עסקים, פועלים כיום בתי הספר למדעי החברה והקהילה, להנדסה ולמדעי הים, עם 15 מחלקות אקדמיות לתואר בוגר ומוסמך, בהן לומדים יחדיו מעל 4,300 סטודנטים.
בצד הפעילות הלימודית במחלקות, מעודד המרכז האקדמי מחקר ופעילויות אקדמיות מגוונות: כינון מכון לחקר הגירה ושילוב חברתי, קיום כנסים אקדמיים וימי עיון במבחר נושאים במשך כל השנה והפעלת רשות מחקר לצורך העצמה וקידום הסגל האקדמי. המרכז האקדמי רופין לא מסתפק רק בהכשרה אקדמית שגרתית ושם לעצמו למטרה להעמיד דור חדש של מנהלים בעלי גישה ערכית ומודעות סביבתית. בתוך כך מניף המרכז שני דגלים מרכזיים - סביבה ומעורבות חברתית. "הקמפוס הירוק" של המרכז האקדמי רופין הוא חלק מתפיסת עולם הטומנת בחובה מעורבות חברתית למען הקהילה ולמען הסביבה בה אנו חיים.
המכון להגירה ושילוב חברתי שהוקם בשנת 2005, פועל למען קידום ההוראה והמחקר בתחום ההגירה.
בשנת 2018 פרסם בית הספר למדעי הים תוצאות מחקר בן 4 שנים בנושא מזהמים אורגניים בנחל אלכסנדר.
פוקושיאמה

תחבורה

רכבות בין עירוניות עוצרות בתחנת פוקושיאמה, עם חיבורים לאוסקה קיוטו ואמאנוהשידאטה בין היתר.